Doi bărbaţi, cu vârste de 40 şi 49 de ani, au fost găsiţi morţi, joi seară, pe un câmp, în apropiere de Târgovişte. Unul dintre ei, care era şi împuşcat în cap, era consilier local într-o comună din zonă. Celălalt era împuşcat în abdomen, după cum anunţă Antena 3.

Potrivit sursei citate, cei doi au fost descoperiţi la Nisipuri, iar Poliţia investighează ce s-a întâmplat.

''Pe un câmp au fost găsite cele două persoane decedate. Nu putem spune ce fel de armă a fost folosită, cercetările se fac de către poliţişti şi procurori'', a declarat, purtătorul de cuvânt al IPJ Dâmboviţa, Alexandra Niculae, conform Antena3.ro.

Cel care a alertat poliţia, în jurul orei 18, a fost un trecător. Se pare că acesta mergea pe câmp când a observat cadavrele celor doi bărbaţi.

Consilierul local se numea Gheorghe Ifrim și era ales din partea UNPR. Cealaltă victimă era un muncitor care lucra din când în când la Ifrim. Se pare că moartea celor doi a survenit cândva în jurul prânzului.

Poliția a deschis o anchetă pentru omor calificat.